*Comunicat de presă*

*1 martie 2022*

**Demersurile Universității din București de sprijin a studenților și profesorilor ucraineni și internaționali de pe teritoriul țării vecine**

Comunitatea Universității din București – cadre didactice, studenți și personal administrativ – s-a mobilizat, în aceste ultime zile, pentru sprijinirea studenților și a profesorilor ucraineni și internaționali de pe teritoriul țării vecine, grav afectată de război.

Au fost astfel amenajate peste 300 de locuri de cazare în căminele Universității din București, în cadrul Casei de Oaspeți „Academica”, în spațiile CEREFREA Villa Noël, precum și în spațiile Institutului Teologic Baptist – Facultatea de Teologie Baptistă a UB.

Primele persoane au început să sosească și au fost deja cazate în spațiile UB. Până acum au fost primiți în spațiile de cazare din cămine 174 de studente și studenți nigerieni, egipteni, marocani, sirieni și ucraineni. La rândul lor, alte două familii și încă 3 studenți ucraineni au fost primiți în spațiile CEREFREA Villa Noël, în timp ce alte 26 de persoane din Ucraina sunt așteptate să sosească la căminul Institutului Teologic Baptist.

**Sofia din Ucraina (22 de ani) și Ahmed (25 de ani, student egiptean), părinții unei fetițe de 5 luni pe nume Amira, găzduiți de Universitatea din București**

**Sofia H.**: „Părinții mei trăiesc în Lugansk, care este ocupat și unde este chiar mai rău decât în restul Ucrainei pentru că în Ucraina oamenii încă sunt apărați, în timp ce în Lugansk nu-i apără nimeni. Acolo îți pot confisca proprietățile oricând și pot chiar să te ucidă fără ca cineva să poată obiecta în vreun fel. Părinții mei, care au o vârstă, nu au plecat pentru că urăsc sentimentul de incertitudine și se pot adapta foarte greu unor noi situații.

Totodată, fratele meu și prieteni foarte apropiați au rămas în Kiev. Ultima oară când am vorbit cu fratele meu, mi-a spus că are bani pe card, dar că nu există bani în bancomate. Astfel, el nu are bani cu care să-și cumpere mâncare și îi este foarte greu să găsească provizii. Magazinele sunt și ele goale.”

**Ahmed H.**: „Oamenii din Ucraina sunt foarte speriați. Aud toată ziua bombardamentele și nu știu unde să se ascundă. Ei trebuie fie să-și părăsească locuințele pentru a găsi un loc unde să se ascundă, fie să rămână în case. Și aceasta se întâmplă de câteva ori pe zi. Este cu adevărat greu și traumatizant. În plus, ei nu știu cu ce se vor hrăni a doua zi. Unii oameni nu au niciun sprijin. Sunt acolo oameni în vârstă, care nu pot merge și care nu pot ajunge în niciun loc potrivit pentru a se ascunde.”

De menționat, studenții străini veniți din Ucraina se află în tranzit pe teritoriul României, aceștia îndreptându-se spre țările de proveniență. Astfel că, odată eliberate locurile de cazare de către cei aflați în tranzit, Universitatea din București va putea primi alte persoane. Agenți economici și companii private contribuie la demersurile Universității din București de a-i ajuta pe cei care fug din calea războiului; donații în bani și produse alimentare, în valoare de aproximativ 40.000 de lei, au fost făcute până acum pentru a asigura hrană celor cazați în spațiile UB.

Universitatea a deschis și două centre de colectare a ajutoarelor materiale pentru refugiații din Ucraina, unde atât studenții, cadrele didactice și personalul administrativ al UB, dar și orice altă persoană poate ajuta cu produse igienice, produse alimentare neperisabile, apă, băuturi răcoritoare sau orice alt produs care poate veni în ajutorul refugiaților.

Colectarea acestora se face în mai multe puncte administrative ale Universității din București:

* Serviciul Social din incinta Campusului Grozăvești (Splaiul Independenței, nr. 204, București)
* Cantina „Mihail Kogălniceanu” a Universității din București (Bd. Mihail Kogălniceanu, nr. 36-46, București).

Celor două centre de colectare deschise de Rectoratul Universității din București li se adaugă alte două din cadrul Facultății de Litere și, respectiv, Facultății de Științe Politice a Universității din București. Donațiile pot conține măști chirurgicale, alimente neperisabile, dezinfectanți și produse de igienă (periuță și pastă de dinți, șampon, săpun, șervețele umede, absorbante și produse pentru nou-născuți etc.) prosoape și/sau pături.

Centrul de colectare a donațiilor din Holul de Marmură al Facultății de Litere (Str. Edgar Quinet, nr. 5, București) este deschis în intervalul 10:00-15:00.

De asemenea, în colaborare cu Facultatea de Științe Politice, Asociația Studenților în Științe Politice a lansat inițiativa „#StudențiiSolidari - Alături de Ucraina, indiferent de vârstă” de mobilizare pentru strângerea de donații către toți oamenii și toate asociațiile studențești din țară. Donații (alimente neperisabile, apă, haine, pături) se pot face și la centrul de colectare a donațiilor de la Facultatea de Științe Politice (Calea Plevnei, nr. 59), deschis de luni până vineri, în intervalul 10:00-20:00. Mai multe detalii cu privire la inițiativa ASSP-UB pot fi consultate [**aici**](https://www.assp-ub.ro/studentiisolidari).

Totodată, toți cei care doresc să susțină financiar eforturile de sprijinire a persoanelor refugiate din teritoriile ucrainene o pot face prin donații în contul Fundației Virtute et Sapientia a Universității din București, în următorul cont:

**Fundația Virtute et Sapientia a Universității din București**

**IBAN: RO57BRDE410SV69608784100**

Cei care doresc să doneze sunt rugați să specifice, la **Detalii de plată, „Ucraina”.**

Facultatea de Istorie și Facultatea de Științe Politice au lansat și ele apeluri pentru strângerea de fonduri pentru sprijinirea studenților și a profesorilor ucraineni și internaționali refugiați pe teritoriul României. Informații privind modalitatea de sprijin pot fi găsite [**aici**](http://www.fspub.unibuc.ro/student-fspub/anunturi-scolaritate).

De menționat mai este și inițiativa unui grup de voluntari, cadre didactice și studenți ai Facultății de Limbi și Literaturi Străine a Universității din București, Secția ucraineană, care oferă sprijin susținut în ultimele zile pentru traducerea în limba ucraineană a documentelor puse la dispoziție de instituții ale statului român, documente cu informații utile tuturor cetățenilor ucraineni veniți pe teritoriul României, documente juridice, precum și documente medicale ce vor fi utilizate de echipajele medicale românești care se pregătesc pentru sprijinirea, în Ucraina, a victimelor războiului. Astfel, grupul a colaborat atât cu instituțiile guvernamentale implicate în gestionarea situației actuale, cu organizații non-guvernamentale (ex. Code4RO, în realizarea platformei [www.dopohoma.ro](http://www.dopohoma.ro), organizații care se află la granița cu Ucraina și care au nevoie de interpreți în ucraineană) sau cu asociații profesionale, pentru traducerea de documente ori asigurarea de interpreți în limba ucraineană.

Universitatea din București salută toate inițiativele de sprijinire a populației ucrainene pe care, la nivel individual, în grupuri de inițiativă sau instituțional, românii le susțin în această perioadă dificilă. Totodată, Universitatea din București adresează îndemnul de a continua tot acest efort colectiv de ajutorare a victimelor conflictului armat din Ucraina.

Pentru mai multe detalii:

Mirabela Amarandei, Purtător de cuvânt al Universității din București

Telefon: 0745 168 383, e-mail: mirabela.amarandei@unibuc.ro